**Štefan Slivka** (\* 24. február 1917, Banská Bystrica - † 2. október 1998, Banská Bystrica) bol športovec-lyžiar, tréner.

Životopis
---------

Štefan Slivka sa narodil 24. februára 1917 v Banskej Bystrici (časť *pod Kalváriou*) ako 10-ty z dvanástich detí. Keďže Banská Bystrica sa v tých časoch stávala strediskom zimných športov na Slovensku, už od ranej mladosti mal blízky vzťah k športu. V zime lyžoval, v lete hrával futbal. Jeho prvé lyže boli vlastnoručne vyrobené z dosiek zo suda a s koženými remienkami namiesto viazania. Jeho športové úspechy prišli koncom tridsiatych rokov a počas dekády štyridsiatych rokov minulého storočia. Ako všestranný športovec - lyžiar v nordických disciplínach zúčastnil sa viacerých medzinárodných pretekov a majstrovstiev sveta. Reprezentoval ČSR (1937-1939), Slovenskú republiku (1940-1944) a druhú ČSR (1946-1948).

* 1940 - Garmisch-Partenkirchen, združené preteky (14./78)
* 1941 - Vysoké Tatry (1. beh na 30 km, 2. v skoku na lyžiach)
* 1941 - Cortina d’ Ampezzo (M.S.), združené preteky (55./120)
* 1942 - 43 vojenská služba v OAP založenom generálom Čatlošom
* 1944 - Chorvátsko (1. v združených pretekoch, 1. v skoku na lyžiach, 2. beh na 18 km)
* 1944 - Vysoké Tatry (1. beh na 30 km)
* 1946 - Zakopane (2. v združených pretekoch)
* 1947 - Špindlerův Mlýn (3. v skoku na lyžiach)
* 1948 - St. Moritz (ZOH), kvalifikoval sa, no nezúčastnil sa pre predošlé zranenie

V roku 1942 vytvoril na mostíku generála M. R. Štefánika, vybudovanom na kopci Srnková v Banskej Bystrici, rekord skokom v dĺžke 70 metrov, ktorý bol zdolaný až v roku 1955.

Popri lyžovaní bol Štefan Slivka úspešný aj vo futbale. Hrával za SK Banská Bystrica a neskôr za SK Harmanec, kde aj pracoval v továrni na papier ako účtovník (1943-1957). V októbri 1945 si zobral za manželku Ruženu Rejzlovú, s ktorou mal troch synov, Štefana Ivana (1946), Mariana (1950) a Vladimíra (1955). V roku 1957 opustil zamestnanie v Harmanci, aby sa stal SUV ČSZTV trénerom skokanov na lyžiach z povolania v Banskej Bystrici. Počas svojho pôsobenia ako tréner a funkcionár lyžovania, Štefan Slivka sa v priebehu 24. rokov zaslúžil o popularitu športu, výstavbu ďalších 23 skokanských mostíkov a vytvorenie základne aktívnych skokanov (vyše 250), z ktorých mnohí boli úspešní.

Do dôchodku mal odísť už v roku 1977, no vo funkcii zotrval až do roku 1981. Za jeho dlhoročnú, úspešnú činnosť mu boli udelené nasledovné tituly a ocenenia:

* 1948 - Majster športu v lyžovaní
* 1965 - Vzorný tréner športu v lyžovaní
* 1977 - Zaslúžilý tréner športu v lyžovaní
* 1994 - Cena klubu Fair Play pri Olympijskej spoločnosti Slovenska za rok 1993
* 1995 - Certifikát od predsedu Olympijského výboru Juana Antónia Samarancha za účasť na propagácii Olympijského ideálu
* 1997 - Cena primátora mesta Banskej Bystrice za rok 1996
* 1997 - Ocenenie Slovenského Olympijského výboru v Bratislave

Štefan Slivka prežil svoju manželku o 3 roky a zomrel 2. októbra 1998 vo veku 81 rokov.

Dnes už skokanov na Slovensku ubúda, mostík generála M. R. Štefánika v Banskej Bystrici bol koncom 70-tych rokov zlikvidovaný. Dnes slávnu 70-ročnú tradíciu mesta udržuje už iba športový klub KARTIK v Banskej Bystrici.

Literatúra
----------

* Kto bol kto v histórii Banskej Bystrice 1255 – 2000

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.